曹叡

曹叡，字元仲，係中國三國時代曹魏嘅第二位皇帝。佢係魏文帝曹丕嘅大仔，生母係文昭甄皇后。

生平

早年
曹叡係曹丕元配甄夫人所生，自細就得到阿爺曹操嘅鍾愛，曹操成日都將佢帶喺自己身邊，並且對佢有好高嘅評價。佢十五歲嗰年俾封做武德侯，黃初二年封齊公，第二年封平原王。由於甄夫人得罪咗曹丕，所以曹丕冇即刻立曹叡做太子，有一段時間曹丕甚至想立另一個仔做太子。黃初七年(226年)，曹丕就嚟病死，佢先至立曹叡做太子，又召曹真、曹休、陳群、司馬懿，要佢哋接受遺詔，輔佐嗣主。

親政
226年五月，曹丕喺嘉福殿駕崩，曹叡繼位。同年八月，孫權攻打江夏郡，嗰時有大臣提議派人幫手。曹叡分析話：「孫權水戰好叻，佢今次喺諗住趁太守文聘唔注意嗰陣嚟偷襲，所以先至敢落船攻打。但係而家佢哋打唔落嚟，又冇乜特別嘅優勢，所以肯定唔會繼續堅持落去。」之後孫權真係選擇咗撤軍。十二月，東吳嘅諸葛瑾同埋張霸攻打襄陽，司馬懿將佢哋做低，征東大將軍曹休亦都喺尋陽做低咗另一支東吳軍隊。227年十一月，曹叡立毛氏為皇后。同年十二月，新城太守孟達作反，曹叡派司馬懿去鎮壓叛亂。228年正月，司馬懿成功做低咗孟達。同年，蜀國丞相諸葛亮攻打隴西，天水、南安、安定三郡投降諸葛亮。曹叡派大將軍曹真到關右督軍。右將軍張郃喺街亭做低咗諸葛亮，諸葛亮走返蜀漢，原先投降嘅嗰三郡又重新俾曹魏攞返。同年九月，曹休喺石亭俾吳將陸遜做低。十二月，諸葛亮又嚟打陳倉，但係冇打落嚟。遼東太守公孫恭俾自己侄仔公孫淵趕咗落台，曹魏於是認咗公孫淵做遼東太守。

晚年
234年，諸葛亮喺五丈原病死。曹叡見到呢個心腹大患已經死咗，於是開始享受人生。佢不斷起新嘅宮殿，搞到好多人因為被叫去起宮殿而耕唔到田。楊阜同埋高堂隆呢啲大臣都好反對，曹叡冇聽佢哋嘅意見，但亦都冇罰佢哋。237年，遼東太守公孫淵作反，佢做低咗嚟打自己嘅幽州刺史毌丘儉。毌丘儉走咗之後，公孫淵自立做燕王，並且整咗自已嘅政府官員同埋年號。第二年，曹叡派太尉司馬懿去打低公孫淵，高句麗亦都派兵幫手。佢哋將公孫淵做低，平定咗成個遼東地區239年正月丁亥，曹叡病重，佢搵咗司馬懿過嚟，叫佢同大將軍曹爽一齊輔佐自己個仔。冇耐，曹叡就喺嘉福殿駕崩，時年三十六歲。癸丑，曹叡落葬高平陵。

參攷

引用

曹魏皇帝
叡